ആര്യന്റെ അറസ്റ്റ് ഷാരൂഖിന് പിന്തുണയുമായി തരൂര് Begin typing your search... X ലഹരിമരുന്ന് കേസില് ആര്യന് ഖാന് അറസ്റ്റിലായ സംഭവത്തില് നടന് ഷാരൂഖ് ഖാന് പിന്തുണയുമായി ശശി തരൂര്. ആര്യന്റെ അറസ്റ്റില് ഷാരൂഖിനെ വേട്ടയാടുന്നത് അവസാനിപ്പിക്കണമെന്നാണ് തരൂര് ആവശ്യപ്പെട്ടത്. ട്വിറ്ററിലൂടെയായിരുന്നു അദ്ദേഹത്തിന്റെ പ്രതികരണം. ലഹരിമരുന്നുകളുടെ ആരാധകന് അല്ല ഞാന്. ഇതുവരെ ഉപയോഗിച്ചിട്ടുമില്ല. എന്നാല് മറ്റുള്ളവരുടെ വീഴ്ചയില് സന്തോഷം കണ്ടെത്തുന്ന ചിലര് ആര്യന്റെ അറസ്റ്റില് ഷാരൂഖിനെ വേട്ടയാടുകയാണ്. കുറച്ച് സഹാനുഭൂതി വേണം. പൊതുജനം തുറിച്ച് നോട്ടം മതിയാക്കാം. തരൂര് പറഞ്ഞു. അതേസമയം, കേസില് മലയാളിയായ ശ്രേയസ് നായരെ എന്സിബി ഗുഡ്ഗാവില് നിന്ന് അറസ്റ്റ് ചെയ്തു. ഉന്നതതലത്തില് ബന്ധമുള്ള മയക്കുമരുന്ന് വിതരണക്കാരനാണ് ശ്രേയസ് എന്ന് അന്വേഷണസംഘം അറിയിച്ചു. സംഭവദിവസം കപ്പലില് ഉണ്ടായിരുന്ന 25ഓളം പേര്ക്ക് ഇയാള് മയക്കുമരുന്ന് എത്തിച്ച് നല്കിയെന്നും അന്വേഷണത്തില് കണ്ടെത്തി. ഡാര്ക്ക്നെറ്റ് വഴിയാണ് ഇയാള് ആവശ്യക്കാരെ കണ്ടെത്തുന്നത്. പണഇടപാടുകള് ക്രിപ്റ്റോകറന്സിയിലൂടെയാണ് നടത്തുന്നതെന്നും റിപ്പോര്ട്ടുകളില് പറയുന്നു. കേസിലെ പ്രതികളായ ആര്യന്റെയും അര്ബാസിന്റെയും വാട്സ്ആപ്പ് ചാറ്റുകളിലൂടെയാണ് ശ്രേയസിനെക്കുറിച്ചുള്ള വിവരങ്ങള് എന്സിബിക്ക് ലഭിച്ചത്. മുന്പ് മറ്റു പാര്ട്ടികളില് ഇവര് പങ്കെടുത്തതിന്റെ ചിത്രങ്ങളും അന്വേഷണസംഘത്തിന് ലഭിച്ചു. കേസില് ആര്യന് ഖാനെ ഒക്ടോബര് ഏഴു വരെ എന്സിബി കസ്റ്റഡിയില് വിട്ടിരിക്കുകയാണ്. തുടര്അന്വേഷണത്തിന് ആര്യനെ കസ്റ്റഡിയില് വിടേണ്ടത് അനിവാര്യമാണെന്ന് നിരീക്ഷിച്ചുകൊണ്ടാണ് കോടതി ഉത്തരവ്. സംഭവസമയത്ത് ആര്യനില് നിന്ന് ലഹരിവസ്തുകള് കണ്ടെത്തിയിട്ടില്ലെങ്കിലും ഫോണില് നിന്ന് നിന്ന് ലഭിച്ച തെളിവുകള് കേസിന്റെ തുടര്അന്വേഷണത്തില് നിര്ണായകമാകുമെന്ന് എന്സിബി ഉദ്യോഗസ്ഥര് കോടതി അറിയിച്ചു. ആര്യന് കഴിഞ്ഞ നാല് വര്ഷമായി ലഹരിമരുന്നുകള് ഉപയോഗിക്കുന്നുണ്ടെന്നും എന്സിബി കോടതിയെ അറിയിച്ചു. വാട്സ്ആപ്പ് ചാറ്റുകളില് നിന്നാണ് ഇക്കാര്യവും വ്യക്തമായതെന്ന് അന്വേഷണസംഘം അറിയിച്ചു. യുകെ, ദുബായ് ഉള്പ്പെടെയുള്ള വിദേശരാജ്യങ്ങളില് വെച്ചും ആര്യന് മയക്കുമരുന്ന് ഉപയോഗിച്ചതായി ഇവര് പറയുന്നു. കഴിഞ്ഞ ദിവസം മുംബൈയിലെ ആഡംബര കപ്പലില് നടന്ന പാര്ട്ടിക്കിടെ നാര്ക്കോട്ടിക് ബ്യൂറോ നടത്തിയ പരിശോധനയിലാണ് ഷാരൂഖ് ഖാന്റെ മകന് ആര്യന് ഖാനുള്പ്പെടെ എട്ട് പേര് അറസ്റ്റിലായത്. ആര്യന് ഖാന്റെ ലെന്സ് കെയിസിലും കപ്പലിലെ മെഡിസിന് ബോക്സില് നിന്നും കപ്പലിലുണ്ടായിരുന്ന സാനിറ്ററി പാഡുകളിലും ഒളിപ്പിച്ച നിലയിലായിരുന്നു ലഹരി വസ്തുക്കള്. എംഡിഎംഎ, കൊക്കെയ്ന് തുടങ്ങിയ ലഹരി മരുന്നുകളാണ് റെയ്ഡില് പിടിച്ചെടുത്തത്. ആര്യന്, അര്ബാസ് മര്ച്ചന്റ് എന്നിവര്ക്ക് പുറമെ നടിയും മോഡലുമായ മുന്മുന് ധമേച നുപുര് സരിക, ഇസ്മീത് സിംഗ്, മൊഹാക് ജസ്വാള്, വിക്രാത് ചോക്കര്, ഗോമിത് ചോപ്ര എന്നിവരാണ് ഇന്നലെ എന്സിബിയുടെ പിടിയിലായത്. കപ്പലില് റേവ് പാര്ട്ടി നടത്താന് നിശ്ചയിച്ചിട്ടുണ്ടെന്ന രഹസ്യവിവരത്തിന്റെ അടിസ്ഥാനത്തിലാണ് എന്സിബി സംഘം റെയ്ഡ് നടത്തിയത്. എന്സിബി സോണല് ഡയറക്ടര് സമീര് വാങ്കഡെയുടെ നേതൃത്വത്തിലുള്ള ഉദ്യോഗസ്ഥര് യാത്രക്കാരുടെ വേഷത്തിലാണ് കപ്പലില് കയറിയത്. കപ്പല് മുംബൈ തീരം വിട്ട് നടുക്കടലില് എത്തിയതോടെയാണ് പാര്ട്ടി ആരംഭിച്ചതും പിന്നാലെ റെയ്ഡ് നടന്നതും. TAGS: Popular X TAGS: